ΓΡΑΠΤΗ ΕΡΩΤΗΣΗ E-0607/02

υποβολή: Marco Cappato (NI) προς την Επιτροπή

(5 Μαρτίου 2002)

Θέμα: Αυθαίρετες συλλήψεις και πολιτική κατάσταση στο Λάος

Στις 15 Νοεμβρίου 2001 το Ευρωπαϊκό Κοινοβούλιο ενέκρινε και διαβίβασε στην Επιτροπή ψήφισμα με τη διαδικασία του κατεπείγοντος για τις αυθαίρετες συλλήψεις και την πολιτική κατάσταση στο Λάος,(1) στο οποίο:

- τονίζεται ότι η συμφωνία συνεργασίας πουπεγράφη μεταξύ της Ευρωπαϊκής Κοινότητας και της Λαϊκής Δημοκρατίας του Λάος στηρίζεται, σύμφωνα με το άρθρο 1, στο σεβασμό των δημοκρατικών αρχών και των θεμελιωδών δικαιωμάτων του ανθρώπου, όπως εξαγγέλλονται στην Οικουμενική Διακήρυξη των Δικαιωμάτων του Ανθρώπου και ότι η μη τήρηση του όρου αυτού συνιστάπερίπτωση ουσιώδους παραβίασης, σύμφωνα με το άρθρο 19 και το παράρτημα I·

- τονίζεται ότι η σύλληψη και η εξαφάνιση πέντε ηγετικών προσωπικοτήτων του Κινήματος της 26ης Οκτωβρίου 1999 — Keuakoun, Sisa-At, Phengphanh, Chanmanivong και Keochay — αποτελούν σαφώς σοβαρότατη παραβίαση των δημοκρατικών αρχών που ορίζονται από την Οικουμενική Διακήρυξη των Δικαιωμάτων του Ανθρώπου και θα πρέπει να θεωρηθούν επομένως ως περίπτωση μη τήρησης της συμφωνίας συνεργασίας μεταξύ της Κοινότητας και του Λάος.

Ο Επίτροπος Patten, απαντώντας εξ ονόματος της Επιτροπής στην ερώτηση P-0019/02(2), δήλωσε στις 7 Φεβρουαρίου 2002 ότι η Επιτροπή δεν σκοπεύει να συγκαλέσει επειγόντως σύνοδο της Μεικτής Επιτροπής που προβλέπεται από το άρθρο 14 της συμφωνίας συνεργασίας μεταξύ Ευρωπαϊκής Ένωσης και Λαϊκής Δημοκρατίας του Λάος και ζητείται ρητά από το ψήφισμα του ΕΚ της 15ης Νοεμβρίου 2001, διότι η Επιτροπή χρησιμοποιεί άλλους διαύλους για να αντιμετωπίσει το ζήτημα του σεβασμού των δικαιωμάτων του Ανθρώπου με την Κυβέρνηση του Λάος.

1. Ποιοι είναι οι εναλλακτικοί δίαυλοι που χρησιμοποιεί η Επιτροπή για να ζητήσει από τις αρχές του Λάος να διασφαλίσουν το σεβασμό των πολιτικών και ατομικών δικαιωμάτων που αναγνωρίζονται από την Οικουμενική Διακήρυξη των Δικαιωμάτων του Ανθρώπου· Με βάση ποιες αρχές έχουν επιλεγεί οι δίαυλοι αυτοί· Πως λειτουργούν·

2. Σε ποιες περιστάσεις αντιμετωπίστηκε το ζήτημα της σύλληψης και εξαφάνισης των πέντε ηγετικών πρσωπικοτήτων του Κινήματος της 26ης Οκτωβρίου 1999· Ποιες απαντήσεις έδωσε η Κυβέρνηση της Λαϊκής Δημοκρατίας του Λάος·

(1) ΕΕ C 140 E της 13.6.2002, σελ. 577.

(2) ΕΕ C 160 E της 4.7.2002, σελ. 166.

Απάντηση του κ. Patten εξ ονόματος της Επιτροπής

(17 Απριλίου 2002)

Όπως ήδη επισημαίνεται στην απάντηση της Επιτροπής στις γραπτές ερωτήσεις P-3175/01(1) και P-0019/02(2), του Αξιότιμου Μέλους, η Επιτροπή έχει τη δυνατότητα να εγείρει θέματα ανθρωπίνων δικαιωμάτων κατά τις διμερείς συναντήσεις της με την κυβέρνηση της Λαϊκής Δημοκρατίας του Λάος καθώς επίσης και επί τη ευκαιρία πολιτικών διαβημάτων της Ένωσης, με κοινή συναίνεση των κρατών μελών. Οι δίαυλοι αυτοί είναι συμπληρωματικοί του έργου που συντελείται στο πλαίσιο της μεικτής Επιτροπής Ένωσης — Λάος και μπορούν να χρησιμοποιηθούν στην πράξη, ανά πάσα στιγμή, ενώ η μεικτή επιτροπή συνέρχεται κανονικά μόνο δύο φορές ετησίως.

Το ζήτημα της σύλληψης και εξαφάνισης πέντε προσωπικοτήτων του Κινήματος της 26ης Οκτωβρίου 1999 εθίγη μέσω των εν λόγω διαύλων. Δυστυχώς, δεν κατέστη έως τώρα δυνατό ναπάρξει σαφής πληροφόρηση από την κυβέρνηση σχετικά με τους πέντε εξαφανισθέντες. Η Επιτροπή θα συνεχίσει συνεπώς να εγείρει το θέμα μέσω των διαθέσιμων διαύλων.

(1) ΕΕ C 160 E της 4.7.2002, σελ. 67.

(2) ΕΕ C 160 E της 4.7.2002, σελ. 166.